Tamaryn Green onthul haar uitrustings vir Mej. Heelal | rooi rose Tamaryn Green onthul haar uitrustings vir Mej. Heelal | rooi rose
Tamaryn Green onthul haar uitrustings vir Mej. Heelal
Tamaryn Green, die beeldskone Mej. Suid-Afrika 2018, is op pad na die Mej. Heelal-kompetisie in Thailand. Sy het vandag twee van haar uitrustings onthul én sy het ons vertel waarna sy die meeste uitsien.
Tamaryn Green onthul haar uitrustings vir Mej. Heelal deur Catherine Schenck. Foto's: Yolanda van der Stoep – verskaf.
Mej. Suid-Afrika 2018, Tamaryn Green (24), het vandag twee van haar uitrustings vir die Mej. Heelal-kompetisie by haar afskeidsgeleentheid by die Maslow Hotel in Sandton onthul. Mej. Heelal 2018 vind op 17 Desember 2018 in Bangkok, Thailand, plaas. Suid-Afrikaners hoop dat sy ons tweede Mej. Heelal in 'n ry sal wees na Demi-Leigh Nel-Peters se kroning verlede jaar. Ons het vir Tamaryn 'n paar vrae gevra.
Vertel ons meer van die twee rokke wat jy vandag onthul het.
Die eerste uitrusting wat ek vandag gedra het is my nasionale kostuum. Dis geïnspireer deur die bloukraanvoël en is gemaak deur Malikah Hajee en Lloyd Kandlin van The Costume Department in Kaapstad. Ek waardeer die bloed, sweet en trane wat hulle in daardie kostuum ingewerk het, want die eindresultaat is presies wat ons wou hê. Ek is so opgewonde om dit op 'n internasionale verhoog te dra, want dit stel nie net ons nasionale voël voor nie, maar dit stel ook ons [as Suid-Afrikaners] voor waar ons nuwe hoogtes bereik. Ons as Suid-Afrikaners vlieg hoog, ons styg bo ons probleme uit en ons oorwin dit, en dis hoekom die rok so treffend is.
Foto: Yolanda van der Stoep
My vaarwelrok is gemaak deur Galluzzi e Gini, wat die mees fantastiese ontwerpers is. Hulle het my rok vir Mej. Suid-Afrika gemaak, hulle het hierdie rok gemaak en hulle het ook die rok wat ek die finale aand sal dra, gemaak. Ek het werklik 'n hegte band met hulle gevorm en hulle kry dit net altyd reg [om 'n pragtige rok te skep]. Die rokke is perfek en dis presies wat ons gehoop het dit sal wees.
Waarvoor is jy die meeste opgewonde vir Mej. Heelal?
Ek sien uit om al die ander deelnemers te ontmoet. Ek is so opgewonde om van hulle te leer; hulle praat ander tale, hulle is van ander gelowe en kom uit ander kulture. Ek sien so uit om hulle beter te leer ken.
Waarvoor is jy die meeste senuagtig vir Mej. Heelal?
Weet jy, ek is senuagtig oor daardie laaste vraag. Of jy nou in die topvyf of toptwee eindig, tydens daardie oomblik is jy op die verhoog waar hulle jou die laaste vraag vra en jy moet net kalm bly en onthou waarvoor jy staan – die belangrikste is om dit als goed deur te voer en om net 'n goeie antwoord te gee.
As, nee, wanneer jy Mej. Heelal gaan wen, sal jy vir 'n jaar in New York woon. Waarna sien jy die meeste uit?
Genugtig! Ek is 'n meisie van 'n klein dorpie af – ek's van die Paarl – en net om Johannesburg toe te moes trek was alreeds 'n groot aanpassing! So ek weet nie eintlik waarna ek als uitsien as ek New York toe gaan nie. Ek weet net ek sal aanpas. Maar wanneer jy 'n klein dogtertjie is droom jy altyd oor om te kan reis, en hierdie is 'n wonderlike geleentheid wat my sal toelaat om dit te doen. Ek dink ek gaan net so geseënd voel om daar te wees.